道祖見和復賦一首
作者：葛勝仲
朝代：宋

paragraphs: 人言不飲第一策，况我携貧來作客。
破衣任笑頻見肘，斷鞋不辦時新屐。
公材公望非丁潭，世人誰許瞻巖巖。
豺狼滿道生理窄，立錐方卜南山南。
十年丘壑幾成癖，澄懷坐想真歷歷。
難希蒋詡開三徑，且學陳蕃事一室。
時危花柳自村村，未害含飴仍弄孫。
淡飯且安禅悦食，儲錢更買奇礓石。